ΓΡΑΠΤΗ ΕΡΩΤΗΣΗ E-2709/98

υποβολή: Françoise Grossetête (PPE) προς την Επιτροπή

(1 Σεπτεμβρίου 1998)

Θέμα: Αποτίμηση των κινδύνων που συνδέονται με τα βιοκτόνα προïόντα

Έχοντας υπόψη ότι η οδηγία 67/548(1) δημιουργεί ενιαίο πλαίσιο το οποίο ισχύει για όλες τις χημικές ουσίες πριν από τη θέση τους σε κυκλοφορία στην κοινοτική αγορά, εάν αυτή έχει προκύψει μετά τις 10 Σεπτεμβρίου 1981, ότι στον ευρωπαϊκό κατάλογο των χημικών ουσιών που κυκλοφορούν στο εμπόριο (EINECS) απαριθμούνται όλες οι ουσίες που κυκλοφορούσαν στην αγορά μεταξύ της 1ης Ιανουαρίου 1971 και της 18ης Σεπτεμβρίου 1981, και ότι ο κανονισμός 793/93(2) επιτρέπει την αποτίμηση και τον συστηματικό έλεγχο των κινδύνων που παρουσιάζουν οι καταχωρισμένες στον εν λόγω κατάλογο ουσίες,

έχοντας υπόψη ότι μεταξύ των 110.000 ουσιών που έχουν συμπεριληφθεί στον κατάλογο EINECS, οι 900, που έχουν καταχωρισθεί υπό την ονομασία "ενεργές βιοκτόνες ουσίες", απομονώθηκαν για να τεθούν υπό αξιολόγηση για τυχόν κινδύνους εντελώς διαφορετικούς από εκείνους που εμπίπτουν στο πλαίσιο της οδηγίας 93/67(3) με την οποία καθορίζονται οι αρχές αποτίμησης των κινδύνων για τον άνθρωπο και για το περιβάλλον των ουσιών που κοινοποιούνται σύμφωνα με την οδηγία 67/548,

έχοντας υπόψη ότι η οδηγία 98/8(4) σχετικά με την εμπορία βιοκτόνων προϊόντων δεν εξαιρεί τις νέες ενεργές ουσίες από την κοινοποίηση της θέσης σε εμπορική κυκλοφορία που προβλεπόταν ήδη στην οδηγία 67/548,

έχοντας εξάλλου υπόψη το ψήφισμα του Ευρωπαϊκού Κοινοβουλίου σχετικά με την έκθεση της ομάδας ανεξαρτήτων εμπειρογνωμόνων για την απλοποίηση των νομοθετικών, κανονιστικών και διοικητικών κειμένων της Κοινότητας, της 4ης Ιουλίου 1996 (A4-0201/96)(5) καθώς και τον νέο Τίτλο XIX της Συνθήκης του Άμστερνταμ, άρθρο 174, παράγραφος 3,

θα επιθυμούσαμε να μάθουμε:

1. Για ποιό λόγο η Ευρωπαϊκή Επιτροπή θεωρεί ότι η αποτίμηση των κινδύνων αυτών των ενεργών βιοκτόνων ουσιών δεν μπορεί να υπαχθεί στη διαδικασία που αποφασίστηκε με την οδηγία 93/67 και τα τεχνικά της παραρτήματα, καθώς και πώς αιτιολογεί το γεγονός ότι υφίστανται σήμερα δύο εκτελεστικές "διαδικασίες" αποτίμησης των κινδύνων;

2. Πώς αιτιολογεί το γεγονός ότι συνυπάρχουν στην κοινοτική νομοθεσία δύο απαιτήσεις για κοινοποίηση της θέσης σε εμπορική κυκλοφορία;

Απάντηση της κας Bjerregaard εξ ονόματος της Επιτροπής

(30 Οκτωβρίου 1998)

Η οδηγία 98/8/ΕΚ του Κοινοβουλίου και του Συμβουλίου της 16ης Φεβρουαρίου 1998 για τη διάθεση βιοκτόνων στην αγορά προβλέπει ότι όλα τα βιοκτόνα που κυκλοφορούν στην αγορά της Κοινότητας πρέπει να έχουν εγκριθεί από τα κράτη μέλη με απόφαση που έχει ληφθεί σύμφωνα με τις κοινές αρχές που περιγράφονται στο άρθρο VI της οδηγίας.

Προβλέπει επίσης ότι στη σύνθεση των βιοκτόνων προϊόντων μπορούν να υπεισέλθουν μόνον οι δραστικές ουσίες των παραρτημάτων Ι ή ΙΑ (κατάλογοι επιτρεπομένων ουσιών). Η απόφαση για την καταχώρηση ή μη μιας δραστικής ουσίας στα παραρτήματα Ι ή ΙΑ θα βασίζεται στην αξιολόγηση των κινδύνων που ενέχει για τον άνθρωπο και το περιβάλλον. Η αξιολόγηση αυτή θα διεξαχθεί αρχικά από εισηγητή ενός κράτους μέλους αλλά η τελική απόφαση θα ληφθεί σε κοινοτικό επίπεδο μετά τη σχετική γνωμοδότηση της μόνιμης επιτροπής βιοκτόνων. Η διαδικασία αυτή διαφέρει από εκείνη που προβλέπεται στην οδηγία 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών, σύμφωνα με την οποία μια ουσία τίθεται σε κυκλοφορία στην ευρωπαϊκή αγορά βάσει συστήματος κοινοποίησης και εκτίμησης του κινδύνου που διεξάγεται σε ένα μόνο κράτος μέλος.

Η Επιτροπή επεξεργάζεται τώρα τεχνικές οδηγίες για μια διεξοδική εκτίμηση του κινδύνου που ενέχουν οι δραστικές ουσίες των βιοκτόνων καθώς και τα βιοκτόνα εν γένει. Οι οδηγίες αυτές βασίζονται στις ίδιες αρχές που περιγράφονται στο τεχνικό έγγραφο με αντικείμενο την επεξήγηση της οδηγίας 93/67/ΕΟΚ της Επιτροπής της 20ης Ιουλίου 1993 για τον καθορισμό των αρχών εκτίμησης των κινδύνων που διατρέχει ο άνθρωπος και το περιβάλλον από τις ουσίες που γνωστοποιούνται σύμφωνα με την οδηγία 67/548/ΕΟΚ του Συμβουλίου και του κανονισμού (ΕΚ) 1488/94 της Επιτροπής της 28ης Ιουνίου 1994 για τον καθορισμό των αρχών αξιολόγησης των κινδύνων για τον άνθρωπο και το περιβάλλον από τις υπάρχουσες ουσίες σύμφωνα με τον κανονισμό (ΕΟΚ) 793/93 του Συμβουλίου(6). Ο γενικός όμως χαρακτήρας του εγγράφου τεχνικών οδηγιών το καθιστά ακατάλληλο για τους σκοπούς της σχετικής με τα βιοκτόνα οδηγίας λόγω του ειδικού συχνά τρόπου χρήσεως των προϊόντων αυτών, λόγω του ότι οι βιοκτόνες δραστικές ουσίες διατίθενται στο εμπόριο για την "κτόνο" τους δράση και διότι σε ορισμένες περιπτώσεις διοχετεύονται σκοπίμως στο περιβάλλον ή στην τροφική αλυσίδα. Επίσης, τα προϊόντα αυτά έρχονται συχνά σε επαφή με τον πληθυσμό, και μάλιστα με μη επαγγελματικούς χρήστες και με το ευρύ κοινό. Οι πτυχές αυτές του ζητήματος θα πρέπει να εξεταστούν προσεκτικά στο πλαίσιο της εκτίμησης του κινδύνου.

Σύμφωνα με το άρθρο 13, παράγραφος 1 πέμπτη περίπτωση της οδηγίας 67/548/ΕΟΚ, η Επιτροπή προτίθεται να λάβει μέτρα για την εξαίρεση των δραστικών ουσιών που χρησιμοποιούνται αποκλειστικά ως βιοκτόνα, από ορισμένες διατάξεις της οδηγίας, και ιδίως από τις διατάξεις που αφορούν τη γνωστοποίηση. Τα μέτρα αυτά προβλέπεται να τεθούν σε εφαρμογή στις 13 Μαΐου 2000 ημερομηνία κατά την οποία πρέπει να αρχίσει να εφαρμόζεται και η οδηγία 98/8/ΕΚ.

(1) ΕΕ L 196 της 16.8.1967, σελ. 1.

(2) ΕΕ L 84 της 5.4.1993, σελ. 1.

(3) ΕΕ L 227 της 8.9.1993, σελ. 9.

(4) ΕΕ L 123 της 24.4.1998, σελ. 1.

(5) ΕΕ C 211 της 22.7.1996, σελ. 23.

(6) ΕΕ L 161 της 29.6.1994.